CELEX: 32020D1220
Language: sk
Date: 2020-08-21 00:00:00
Title: Vykonávacie rozhodnutie Komisie (EÚ) 2020/1220 z 21. augusta 2020 o žiadosti o registráciu navrhovanej európskej iniciatívy občanov s názvom „Právo na liečbu“ [oznámené pod číslom C(2020) 5705] (Iba anglické znenie je autentické)

26.8.2020   
               
               
                  SK
               
               
                  Úradný vestník Európskej únie
               
               
                  L 277/18
               
            
         VYKONÁVACIE ROZHODNUTIE KOMISIE (EÚ) 2020/1220
         z 21. augusta 2020
         o žiadosti o registráciu navrhovanej európskej iniciatívy občanov s názvom „Právo na liečbu“
         
            
               [oznámené pod číslom C(2020) 5705]
            
         
         (Iba anglické znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6,
         keďže:
         
                     (1)
                  
                  
                     Žiadosť o registráciu navrhovanej európskej iniciatívy občanov s názvom „Právo na liečbu“ bola Komisii predložená 4. júla 2020.
                  
               
                     (2)
                  
                  
                     Cieľom navrhovanej iniciatívy je: „1. zabezpečiť, aby práva duševného vlastníctva vrátane patentov nebránili v prístupnosti alebo dostupnosti akejkoľvek budúcej vakcíny alebo liečby v prípade ochorenia COVID-19; 2. zabezpečiť, aby právne predpisy EÚ týkajúce sa údajov a trhovej exkluzivity neobmedzovali okamžitú účinnosť nútených licencií vydávaných členskými štátmi; 3. zaviesť pre prijímateľov finančných prostriedkov EÚ právnu povinnosť podeliť sa o poznatky o zdravotníckych technológiách, duševné vlastníctvo a/alebo údaje súvisiace s ochorením COVID-19 v rámci technologického alebo patentového poolu; 4. zaviesť právne povinnosti pre prijímateľov finančných prostriedkov EÚ, pokiaľ ide o transparentnosť verejných príspevkov, výrobných nákladov, ako aj doložiek o prístupnosti a cenovej dostupnosti v spojení s nevýhradnými licenciami.“
                  
               
                     (3)
                  
                  
                     V prílohe sa uvádzajú ďalšie informácie o vecnej pôsobnosti, cieľoch a kontexte navrhovanej iniciatívy občanov. Skupina organizátorov predovšetkým vyzýva Úniu, „aby uprednostnila verejné zdravie pred súkromným ziskom a aby klasifikovala vakcínu a liečbu v súvislosti s pandémiou ako celosvetový verejný statok voľne prístupný pre všetkých“.
                  
               
                     (4)
                  
                  
                     Pokiaľ ide o prvé dva ciele navrhovanej iniciatívy, Komisia má na základe článku 114 zmluvy právomoc navrhnúť právny akt Únie na aproximáciu zákonov, iných právnych predpisov a správnych opatrení v členských štátoch, ktoré majú za cieľ vytváranie a fungovanie vnútorného trhu.
                  
               
                     (5)
                  
                  
                     Pokiaľ ide o posledné dva ciele navrhovanej iniciatívy, Komisia má na základe článku 168 ods. 5 zmluvy právomoc navrhnúť právny akt Únie na účely vykonávania zmlúv, ktorého cieľom je chrániť a zlepšovať verejné zdravie, a na základe článku 182 zmluvy v spojení s článkom 183 zmluvy právomoc navrhnúť výskumné činnosti v kontexte viacročného rámcového programu Únie.
                  
               
                     (6)
                  
                  
                     Z týchto dôvodov nie je žiadna časť navrhovanej iniciatívy zjavne mimo rámca právomocí Komisie predložiť návrh právneho aktu Únie na účely vykonávania zmlúv.
                  
               
                     (7)
                  
                  
                     Skupina organizátorov poskytla primerané dôkazy o tom, že spĺňa požiadavky stanovené v článku 5 ods. 1 a 2 nariadenia (EÚ) 2019/788, a určila kontaktné osoby v súlade s článkom 5 ods. 3 prvým pododsekom uvedeného nariadenia.
                  
               
                     (8)
                  
                  
                     Navrhovaná iniciatíva nepredstavuje zjavné zneužitie práva, nie je zjavne neopodstatnená alebo šikanózna, ani nie je zjavne v rozpore s hodnotami Únie uvedenými v článku 2 Zmluvy o Európskej únii a právami zakotvenými v Charte základných práv Európskej únie.
                  
               
                     (9)
                  
                  
                     Navrhovaná iniciatíva s názvom „Právo na liečbu“ by sa preto mala zaregistrovať,
                  
               PRIJALA TOTO ROZHODNUTIE:
         
            Článok 1
            Navrhovaná iniciatíva s názvom „Právo na liečbu“ sa registruje.
         
         
            Článok 2
            Toto rozhodnutie je určené skupine organizátorov európskej iniciatívy občanov s názvom „Právo na liečbu“, ktorú zastupujú pani Anne DELESPAUL a pani Sara Anna MURAWSKI, konajúce zároveň ako kontaktné osoby.
         
         
            V Bruseli 21. augusta 2020
            
               
                  Za Komisiu
               
               Věra JOUROVÁ
               
                  podpredsedníčka
               
            
         
         
            (1)  Ú. v. EÚ L 130, 17.5.2019, s. 55.